b"\n_START_ARTICLE_\nFender Stratocaster\n_START_PARAGRAPH_\nFender Stratocaster je legendarna kitara, ki je nastala leta 1954. Je temelj, na katerem so se gradili dizajni vseh prihodnjih elektri\xc4\x8dnih kitar. Bila je prva kitara z dvema rogoma - zgornjim in spodnjim. Nastala je iz modela Fender Telecaster. Prvi pomembni glasbenik, ki jo je uporabljal, je bil rock'n'roll pionir Buddy Holly - pa tudi instrumentalna zasedba The Shadows je na dveh Stratocastrih gradila svoj stil. Sredi \xc5\xa1estdesetih ta kitara ni bila ve\xc4\x8d popularna in skoraj je \xc5\xa1la v pozabo, a se je pojavil Jimi Hendrix, ki je na njej zganjal virtuozne umetnije in so vsi kitaristi za\xc4\x8deli kupovati Stratocastra. Od takrat pa vse do danes je njegova pozicija neomajna - z vsakim novim desetletjem postane le \xc5\xa1e ve\xc4\x8dja legenda. Stratocaster najraje uporabljajo moderni blues kitaristi, komercialisti, redkeje pa heavy metalci (ki imajo predelan model - z mo\xc4\x8dnej\xc5\xa1imi humbucker magneti) in country zasedbe - ki imajo raje Telecaster. V jazzu se prakti\xc4\x8dno ne uporablja, Boogie kitaristi ga pa imajo radi._NEWLINE_V osnovi ima Stratocaster dva modela: mapleneck (vrat iz enega kosa javora, pre\xc4\x8dke montirane direktno nanj), ki ima tr\xc5\xa1i ter ostrej\xc5\xa1i zvok - in rosewood (na javorov vrat je prilepljena pribli\xc5\xbeno pol centimetra debela plast palisandra, na to plast pa montirane pre\xc4\x8dke), ki ima mehkej\xc5\xa1i in \xc5\xa1ir\xc5\xa1i zvok. Na primer Ritchie Blackmore je vedno igral na mapleneck. Mapleneck vratovi so bolj obstojni skozi \xc4\x8das, medtem ko rosewood radi narahlo popokajo zaradi znoja._NEWLINE_Razlikujejo se tudi glave. Modeli iz petdesetih (pogovorno 50's) in \xc5\xa1estdesetih let (60's) imajo manj\xc5\xa1e glave. Modeli 70's pa precej ve\xc4\x8dje in \xc5\xa1ir\xc5\xa1e. Leo Fender je sam priznal, da je idejo za to glavo dobil, ko je potoval po Slavoniji in je zagledal tamburice._NEWLINE_Stratocaster je najbolj uporabljana kitara vseh \xc4\x8dasov. Kot je razvidno iz seznama spodaj, so nanjo igrali in \xc5\xa1e danes igrajo najbolj markantni kitaristi blues ter rock glasbe. Osupljivo je, da to kitaro v izvirnem stanju (brez menjave magnetov) uporablja Yngwie Malmsteen - in to za heavy metal glasbo.\n_START_SECTION_\nLegenda\n_START_PARAGRAPH_\nHank Marvin je naro\xc4\x8dil Cliffu Richardu, naj mu leta 1955 prinese iz ZDA kitaro Fender Telecaster. Cliff je od\xc5\xa1el v tovarno in dejal, naj mu dajo najnovej\xc5\xa1i model. Dali so mu Stratocaster. Ko je kitaro pripeljal v Anglijo, je bil Hank neprijetno presene\xc4\x8den. \xc5\xbde v nekaj tednih pa je s pomo\xc4\x8djo vibrato sistema skomponiral nove skladbe. In je svetovna glasba dobila nove smernice \xc4\x8disto po naklju\xc4\x8dju. Vir: Randy Bachman (Bachman-Turner Overdrive)"